Ontvoerde vrou veilig gevind | Netwerk24
Ontvoerde vrou veilig gevind
Deur Andrea Küsel 07 Desember 2018 13:01
’n Vrou van Durban is veilig gevind nadat sy Vrydagoggend in Morningside ontvoer is.
Vier mans het Marta Rubilar (54) voorgekeer toe sy omstreeks 07:45 by haar werkplek aankom.
Marta Rubilar (54)
“Hulle het handwapens gehad. Die mans het haar beveel om in die motor te klim voordat hulle weggejaag het,” lui ’n verklaring wat deur Marshall Security uitgereik is.
’n Beskrywing van die motor is na die polisie en ander veiligheidsmaatskappye gestuur.
’n Sein van die vrou se selfoon is in die Springfieldpark-omgewing opgespoor, waarná die polisie in dié gebied na haar begin soek het.
“Ná ’n soektog van twee uur lank het lede van die Newlands-Oos-polisiekantoor die slagoffer gevind. Hoewel sy getraumatiseer is, het sy geen fisieke beserings opgedoen nie,” lui die verklaring.
Lt.kol. Thulani Zwane, polisiewoordvoerder in KwaZulu-Natal, sê die motor, ’n Volkswagen Polo, is later in KwaMashu opgespoor.
Geen verdagtes is tot dusver in hegtenis geneem nie en die polisie ondersoek aanklagte van motorkaping en menseroof.
Meer oor: Durban | Ontvoer
2 vas nadat leerkrag van Limpopo ontvoer en verkrag is